LV Eiropas Savienības Oficiālais Vēstnesis C 182/2

PĀRSKATĪTS EIROPAS PROFESIONĀLĀS IZGLĪTĪBAS ATTĪSTĪBAS CENTRA VALDES REGLAMENTS

(Padome apstiprinājusi 2006. gada 24. jūlijā)

(2006/C 182/02)

EIROPAS PROFESIONĀLĀS IZGLĪTĪBAS ATTĪSTĪBAS CENTRA VALDE,

kas izveidota ar 4. pantu Padomes Regulā (EEK) Nr. 337/75 (1975. gada 10. februāris), ar ko izveido Eiropas Profesionālās izglītības attīstības centru (1), (še turpmāk “izveides regula”),

ņemot vērā tās 5. panta pirmo daļu,

IR PIEŅĒMUSI ŠĀDU REGLAMENTU.

Priekšsēdētāja un priekšsēdētāja vietnieku iecelšana

1. pants

Valde ieceļ priekšsēdētāju un trīs priekšsēdētāja vietniekus tā, lai katrs piederētu pie vienas no četrām izveides regulas 4. panta 2. punktā minētajām kategorijām.

2. pants

1. Ja priekšsēdētāja nav klāt vai viņš nevar piedalīties, viņa pienākumus veic viens no priekšsēdētāja vietniekiem, ko izvēlas saskaņā ar Biroja izstrādātu kārtību.

2. Ja priekšsēdētājs un priekšsēdētāja vietnieki nav klāt vai nevar piedalīties, šos pienākumus veic amatā augstākais klātesošais loceklis vai, ja amati ir vienlīdz augsti, vecākais no augstākajiem locekļiem.

Birojs

3. pants

1. Saskaņā ar izveides regulas 4. panta 8. punktu un 5. punktu Valde izveido Biroju, kurā ir Valdes priekšsēdētājs un trīs priekšsēdētāja vietnieki, Valdību grupas koordinators, Darba ņēmēju grupas koordinators, Darba devēju grupas koordinators un vēl viens Komisijas dienestu pārstāvis.

2. Neskarot izveides regulas 7. un 8. pantā izklāstītos direktora pienākumus, Birojs pieņem lēmumus, kas ir steidzami vai arī vajadzīgi, lai Valdes sanāksmju starplaikos vadītu Centru un pārraudzītu Valdes lēmumu īstenošanu — ko tam uzticējusi Valde.

3. Birojs nevar aizstāt Valdi attiecībā uz aktiem, kas izveides regulā ir skaidri rezervēti valdei: jauna direktora amata kandidātu saraksts (6. panta 1. punkts); vidēja termiņa prioritātes un darba programma (8. panta 1. punkts) un nākamā finanšu gada ieņēmumu un izdevumu tāme (11. panta 1. punkts); kā arī ar Biroja organizāciju, sastāvu un darba metodi saistīti jautājumi.

4. Birojs lēmumus pieņem vienprātīgi. Ja nevar panākt vienprātīgu lēmumu, Birojs nodod lietu Valdes izlemšanai (izveides regulas 4. panta 12. punkts).

5. Valde var pieņemt lēmumu palielināt Biroju lielākais par trijiem papildu locekļiem katrā grupā — sanāksmēm, kurās izskata stratēģiskus jautājumus sakarā ar nākotnē pieņemamiem Valdes lēmumiem.

6. Biroja locekļu vienprātību par priekšlikumu, ar ko nācis klajā viens no viņiem vai Centra direktors, var apliecināt ar Valdes izstrādātu rakstisku procedūru.

Sanāksmju sasaukšana un to norises vieta

4. pants

1. Saskaņā ar izveides regulas 4. panta 6. punktu priekšsēdētājs pēc savas ierosmes vai pēc Valdes locekļu vismaz vienas trešās daļas lūguma vismaz reizi gadā sasauc Valdi.

2. Centra direktors priekšsēdētāja vārdā katram loceklim dara zināmu sanāksmes datumu vēlākais 15 darba dienas pirms attiecīgā datuma. Centra direktors reizē viņiem nosūta darbakārtības projektu, kurā ir jautājumi, ko paredzēts izskatīt, un visi sagatavošanās dokumenti.

3. Ja saskaņā ar izveides regulas 4. panta 6. punktu vismaz viena trešā daļa Valdes locekļu lūdz sasaukt Valdi, priekšsēdētājs izpilda lūgumu viena mēneša laikā, saskaņā ar 2. punktu.

5. pants

Valdes sanāksmes parasti notiek Centra galvenajā mītnē.

Darbakārtība

6. pants

1. Sanāksmes sākumā Valde pieņem darbakārtību, kurā ir 4. panta 2. punktā minētā darbakārtības projekta jautājumi un visi citi Valdes priekšsēdētāja vai — saskaņā ar 2. punktu, viena vai vairāku tās locekļu — ierosinātie jautājumi, kas ir tās kompetencē.

2. Visos viena vai vairāku Valdes locekļa lūgumos iekļaut kādu jautājumu darbakārtībā vai to svītrot no tās ietver to iemeslus un rakstiski iesūta priekšsēdētājam vismaz nedēļu pirms sanāksmes. Priekšsēdētājs tādu lūgumu tūlīt dara zināmu citiem Valdes locekļiem.

3. Sanāksmes gaitā visi locekļi var ierosināt iekļaut kādu jautājumu nākamās sanāksmes darbakārtībā. Minētās nākamās sanāksmes sākumā Valde pieņem lēmumu, vai iekļaut darbakārtībā ierosināto jautājumu.

Sanāksmju apmeklēšana

7. pants

1. Līdztekus priekšsēdētājam priekšsēdētāja vietniekam un locekļiem šādas personas var piedalīties sanāksmē bez tiesībām balsot:

— Centra direktors un direktora vietnieks.

2. Pēc priekšsēdētāja priekšlikuma Valde var ļaut šādām personām bez balsstiesībām piedalīties Valdes vai Biroja sanāksmēs:

— Centra Personāla komitejas locekļiem,

— personām, kas ir īpaši kvalificētas jautājumos, kas ietilpst Valdes pienākumos.

8. pants

Visi Valdes locekļi, kas nevar piedalīties kādā sanāksmē, to dara zināmu Centra direktoram.

Sanāksmju norise

9. pants

1. Kvorums ir tad, ja sapulcē piedalās lielākā daļa Valdes locekļu vai tādu personu, kas pilnvērtīgi viņus pārstāv, ņemot vērā 13. pantu, un klāt ir vismaz viena trešā daļa locekļu.

Ja kvoruma nav, priekšsēdētājs sanāksmi slēdz, un sasauc nākamo sanāksmi pēc iespējas drīz.

2. Valdes sanāksmes nav publiskas, bet to iznākumus publicē, ja vien jautājumi nav konfidenciāli.

3. Priekšsēdētājs vada sanāksmes.

4. Priekšsēdētājs pirmajiem dod vārdu tiem, kas vēlas izvirzīt procedūras jautājumus vai izskatīt provizoriskus jautājumus.

5. Ja kāds runātājs novirzās no temata, un priekšsēdētājs viņu ir jau divreiz saucis pie kārtības un, ja runātājs joprojām neizsakās par tematu, priekšsēdētājs var atņemt viņam vārdu.

6. Ja priekšsēdētājs vai kāds loceklis apstrīd kāda locekļa sanāksmes gaitā iesniegta ierosinājuma pieņemamību, par šo jautājumu rīko balsošanu. Tādu ierosinājumu būtību var pārrunāt tikai ar lielākās daļas piekrišanu — 10. 1. punkta nozīmē.

7. Ja priekšsēdētājs uzskata, ka ierosinājums var traucēt Valdes sanāksmes gaitu, viņš tūlīt, bez debatēm sāk balsošanu par to.

Lēmumu pieņemšana

10. pants

1. Saskaņā ar izveides regulas 4. panta 7. punktu Valdes lēmumus pieņem ar absolūtu tās locekļu balsu vairākumu.

2. Par ierosinājumiem, ka valdei nav jāpauž atzinums kādā jautājumā vai ka jautājuma apspriešana būtu jāatliek, rīko balsošanu, pirms balso par ierosinājumu, kas attiecas uz jautājuma būtību.

3. Ierosinājumu, kurā aptverti vairāki jautājumi, sadala vairākās daļās, ja to lūdz.

4. Ja par vienu un to pašu jautājumu ir iesniegti vairāki ierosinājumi, vispirms balso par to, kas ir visradikālākais. Attiecībā uz grozījumiem, vispirms balso par to grozījumu, kurā ir notikusi vistālākā atkāpšanās no pamatteksta. Attiecībā uz grozījumu grozījumiem, vispirms — sākot no visradikālākiem — balso par tiem grozījumiem, ar ko paredzēts grozīt to grozījumu, ar ko iecerēts vistālāk atkāpties no pamatteksta.

5. Galīgā variantā balso par dokumentu, kāds tas ir pēc iepriekšējiem balsojumiem.

11. pants

1. Visos Valdes lēmumos uzrāda balsošanas datus. Lēmumam pievieno rakstisku deklarāciju ar mazākuma viedokli, ja mazākums to lūdz.

2. Centra direktors vajadzības gadījumā dara zināmus pieņemtos lēmumus.

Balsošanas paņēmiens

12. pants

1. Balsošana notiek, paceļot roku vai balsojot pēc saraksta.

2. Ja rezultātus pēc balsošanas ar roku apstrīd, priekšsēdētājs pāriet pie balsošanas pēc saraksta.

3. Kandidātu izvirzīšana un iecelšana amatā notiek ar aizklātu balsojumu, ja to lūdz viens no locekļiem, vai ja priekšsēdētājs to uzskata par vajadzīgu.

4. Aizklātas balsošanas gadījumā — ik reizi, kad notiek balsošana — priekšsēdētājs saskaita balsis triju Valdes ieceltu novērotāju klātbūtnē. Priekšsēdētājs tūlīt izziņo rezultātus.

5. Pēc balsošanas par ierosinājumu priekšsēdētājs katram loceklim, kas piedalās sanāksmē un to vēlas, var ļaut īsi izskaidrot sava balsojuma iemeslus.

Balsošana, izmantojot pilnvarojumus

13. pants

1. Visi locekļi, kas nevar piedalīties kādā sanāksmē, var ļaut jebkuram citam loceklim viņa kategorijā balsot viņa vārdā. Locekļiem, kas tā dara, pirms sapulces par to ir rakstiski jāinformē priekšsēdētājs.

2. Vienam loceklim pēc pilnvarojuma nevar dot vairāk nekā divas balsis.

3. Balsot, izmantojot pilnvarojumu, var tikai tajā sanāksmē, kurai tas ir dots.

Debašu slēgšana

14. pants

1. Priekšsēdētājs var ierosināt debates slēgt, ja uzskata, ka visiem locekļiem ir bijusi iespēja paust uzskatus. Arī locekļi var ierosināt debates slēgt.

2. Pirmajiem vārdu dod tiem locekļiem, kas grib izteikties par debašu slēgšanu.

3. Balso par visiem ierosinājumiem debates slēgt.

Rakstiskas procedūras

15. pants

1. Rakstiskas procedūras var organizēt divējādi:

(a) izmantojot priekšlikumu, ko izsūta visiem Valdes locekļiem, kas ir lūgti darīt zināmas savas nostājas attiecīgiem Biroja locekļiem, lai Birojs varētu pieņemt lēmumu;

(b) izmantojot priekšlikumu pieņemt lēmumu, ja Birojā nav panākta vienprātība (3. panta 5. punkts),

2. Valde izstrādā praktiskus rakstisku procedūru īstenošanas mehānismus, kam jādod pietiekams laiks (elektroniskai) balsošanai un citām procedūrām, lai pabeigtu balsošanu.

Sanāksmju protokoli

16. pants

1. Visas sanāksmes protokolē.

2. Protokolos ietver:

(a) sarakstu, kurā uzskaitīti klātesošie un tie, kas balso, izmantojot pilnvarojumus,

(b) sanāksmes gaitas atreferējumu,

(c) Valdes pieņemtos lēmumus, norādot balsu skaitu katrā notikušā balsošanā.

3. Valde saņem protokola projektu četrās nedēļās pēc attiecīgās sanāksmes.

4. Protokolu, izmantojot rakstisku procedūru, iesniedz Valdei, un to pieņem Birojs.

5. Ierosinājumus protokola projektā izdarīt grozījumus rakstiski iesniedz direktoram vēlākais četras nedēļas pēc tam, kad tos ir saņēmuši locekļi.

6. Apstiprinātos protokolus paraksta priekšsēdētājs un Centra direktors.

Sekretariāts

17. pants

1. Saskaņā ar izveides regulas 7. panta 2. punktu Centra direktors sagatavo un organizē Valdes un Biroja darbu, un nodrošina sekretariātu sapulču vajadzībām. Centra direktors palīdz Birojam un Valdei gatavot lēmumus, par ko panākta vienprātība sanāksmēs vai izmantojot rakstisku procedūru.

2. Centram adresē Valdei, tās priekšsēdētājam vai Centra direktoram paredzēto korespondenci.

Reglamenta pārskatīšana

18. pants

1. Valde pieņem lēmumus pārskatīt Reglamentu ar absolūtu tās locekļu balsu vairākumu.

2. Pārskatītais Reglaments stājas spēkā, kad Eiropas Savienības Padome saņem Komisijas atzinumu un dod piekrišanu.

(1) OV L 39, 13.2.1975., kurā jaunākie grozījumi izdarīti ar Padomes Regulu (EK) Nr. 2051/2004 (2004. gada 25. oktobris), OV L 355, 1.12.2004., 1. lpp.